የመስተንግዶ በጀት ኮድ 6233ን በመዝጋት ከ350 ሚሊዮን ብር በላይ ማዳን መቻሉን የገንዘብ እና ኢኮኖሚ ልማት ትብብር ቢሮ አስታውቋል፡፡
በመንግሥት መሥሪያ ቤቶች የመንግሥት እና የሕዝብ ንብረት አላግባብ ሲባክን እየተመለከቱ ዝም የሚሉት ሰዎች ቁጥር ጥቂት አይደለም፤ አንዳንዶቹ ሲባክን እያዩ በዝምታ ከመመልከት እና በአሉባልታ ከማንሳት በስተቀር የራስ ንብረት እንደባከነ ቆጥረው ሲጠይቁ እንኳን አይታዩም፡፡የመንግሥት አሠራሮች እንዲስተካከሉም የሚጠይቀው ሰው ከዚህ ግባ የሚባል አይደለም፤ በየቤቱ ጉዳዩን ከመተቸት ባለፈ ለምን ብሎ የሚጠይቅ ያለ አይመስልም፡፡በክልሉ የተለያዩ አካባቢዎች ያነጋገርናቸው ግለሰቦች እንዳሉት በመንግሥት መሥሪያ ቤቶች አካባቢ ያሉ አንዳንድ አሠራሮች የሕዝብን ሀብት ያላግባብ የሚያባክኑ መሆናቸውን እንደታዘቡ ነግረውናል፡፡በክልሉ አንዳንድ የልማት ተቋማት ተሠርተው ለምረቃ በሚበቁበት ወቅት እና የእንግዳ ማስተናገጃ በሚል የሚወጣው የመንግሥት እና ሕዝብ ሀብት  ከተሠራው ሥራ  በላይ ሆኖ የሚያዩበት ሁኔታ እንደነበርም ገልጸዋል፡፡ግለሰቦቹ እንደራሳቸው ንብረት አይተው ለምን ብለው መጠየቅ እንዳልቻሉ እና ይህን ባለማድረጋቸው ተገቢ እንዳልሆነ እንደሚያምኑም ነግረውናል፡፡አስተያየት ሰጭዎቹ አሁን ላይ በመንግሥት በኩል ያለውን ክፍተት አይቶ የተወሰደው ርምጃ ጥሩ ቢሆንም አሁንም በተለያዩ ሁኔታዎች የሚባክነውን ሀብት መቆጣጠር የሕዝብም የመንግሥትም ኃላፊነት ነው ብለዋል፡፡የአማራ ብሔራዊ ሀገር አቀፍ ዜና መንግሥት ምክር ቤት በተሻሻለው የክልሉ ሕገ-መንግሥት አንቀጽ 49 ንዑስ አንቀጽ ሦስት እና 10 ላይ እንደተብራራው የክልሉ ገንዘብ እና ኢኮኖሚ ልማት ትብብር ቢሮ ክልሉ የሚያጸድቀውን በጀት ለክልሉ ልማት እንዲውል እና ብክነቱንም ቁጥጥር እንዲያደርግ እና የተለያዩ የአሠራር መመሪያዎችን  እንዲያወጣ ስልጣን ተሰጥቶታል፡፡